Ah! Ol mangi PNG
Yupela ol wanem kain man tru ia?
Ples mangi
Ating yu fit man tru ia?
Tumbuna bilong yu
Em isave kilim traipela pik
Na givim long ol bikman
Em long taim em ibin inapim
Wankain krismas olsem yu.
Tasol yu ia?
Bihanim ol politiks-man raun nating
Olsem flies isave bihainim as bilong dok.
Eh! Yu pipiaman tru ia!
Na siti mangi
Ating yu boi-man tru ia?
Tumbuna bilong yu
Em ibin skulim ol waitman
Long planim taro na suga
Em ibin digim ol gaten baret
We ol saveman bilong nau i mangalim.
Tasol yu ia?
Harim tok-gris bilong ol conman emi swit moa iet
Na olgeta skul bilong yu inogat wokmak.
Eh! Yu bus kanaka tru ia!
Na strit mangi
Ating yu bikboi tru ia?
Tumbuna bilong yu
Em isave sanap long hausman
Na toktok olsem lidaman trutru
Em isave strongim ples sing-sing
Na stretim sindaun bilong olgeta man-meri.
Tasol yu ia?
Daunim hait-tok na giaman bilong ol stilman
Na karim ston na gun na paia bilong pait.Eh! Yu birua trutru ia!
Ah! Ol mangi PNG
Yupela ol wanem kain man tru ia?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn